**Кохерентност са просечним зарадама из Истраживања о зарадама**

Разлике између варијабле D11 ‒ Трошкови за зараде, накнаде зарада и остале исплате запосленима, и бруто зарада из Истраживања о зарадама могу се објаснити разликама у методологији тј. у дефиницији и обухвату.

* **Дефиниције варијабли које се пореде**
  + У истраживању о зарадама, зараду, у смислу члана 105 Закона о раду, чини зарада која садржи порез и доприносе који се плаћају из зараде коју је запослени остварио за обављени рад и за време проведено на раду, затим увећана зарада, накнада зараде и друга примања (осим: накнаде трошкова за долазак и одлазак са посла, за време проведено на службеном путу у земљи и иностранству, отпремнине при одласку у пензију, солидарне помоћи, јубиларне награде, накнаде трошкова погребних услуга и накнаде штете због повреде на раду или професионалног обољења).
  + Трошкови за зараде, накнаде зарада и остале исплате запосленима (D11) подразумевају ширу дефиницију и, за разлику од зараде дефинисане Истраживањем о зарадама, обухватају и накнаде трошкова запосленима за превоз на посао и са посла у висини цене превозне карте у јавном саобраћају, јубиларне награде, теренски додатак и накнаду за одвојен живот, исплате запосленима у хартијама од вредности, исплате запосленима у натури и остала давања запосленима која се не сматрају зарадом, као што су давања запосленима за поклоне деци запосленог (старости до 15 година живота за Божић и Нову годину) у вредности до неопорезивог износа, која су изузета из зараде (поклони поводом 8. марта и других празника, давања поклона деци преко 15 година старости и др.), и све друге накнаде трошкова који су изузети из зараде. Поред тога, накнада зараде за боловање до 30 дана, која је укључена у зараду у Истраживању о зарадама, у ИТР се сматра трошковима социјалних давања (D122).
* **Обухват истраживања и методологија узорка**
  + Истраживање о зарадама заснива се на подацима из евиденције Пореске управе, са обрасца Појединачне пореске пријаве о обрачунатим порезима и доприносима (образац ППП-ПД).

Просечне зараде израчунавају се на основу укупног износа обрачунатих зарада за извештајни месец и броја запослених који је изражен еквивалентом пуног радног времена (full-time equivalent – FTE). Обухваћени су сви пословни субјекти, евидентирани у Статистичком пословном регистру (СПР), који су Пореској управи доставили електронски попуњен образац пореске пријаве ППП-ПД са обрачунатим зарадама.

* + ИТР је истраживање на бази случајног узорка којe обухвата пословне субјекте (правна лица и предузетнике) са 10 и више запослених.

**- Остале разлике**

o При израчунавању просечних зарада обухваћени су сви подаци из образаца пореских пријава које су поднете у року од 45 дана по истеку месеца на који се односе просечне зараде.

Просечне зараде се добију дељењем укупне масе обрачунатих зарада са укупним бројем запослених, исказаних еквивалентом пуног радног времена. Број запослених којима је обрачуната зарада рачуна се из броја плаћених часова рада.

У зависности од броја часова проведених на раду, сваком запосленом се додељује коефицијент у вредности од 0-1, 5. Збир коефицијената даје укупан број запослених.

* + У ИТР у обзир се узимају запослени који су примили зараду или накнаду зараде, док се масе трошкова за зараде, накнаде зарада и остале исплате (D11), које се односе на календарску годину, деле са бројем запослених који је изражен у еквивалентима пуног радног времена (*full-time equivalent* – FTE).

**Графикон**: Бруто зараде (Истраживање о зарадама) и трошкови за зараде, накнаде зарада

и остале исплате запосленима (ИТР)

Просечни месечни износи у години и индекси (2016 = 100)

На укупном нивоу, просечни месечни трошкови за зараде, накнаде зарада и остале исплате запосленима (D11) у 2020. години су били већи за 14,6% од просечних месечних (бруто) зарада обрачунатих за годину. Разлог за то је превасходно чињеница да просечни месечни трошкови за зараде, накнаде зарада и остале исплате запосленима (D11) имају ширу дефиницију, односно обухватају исплате запосленима које се по члану 105. Закона о раду не сматрају зарадом, иако се не могу занемарити и остале методолошке разлике између ова два истраживања. У оба истраживања рангирање сектора делатности према висини зараде (Истраживање о зарадама) и трошкова за зараде, накнаде зарада и осталих исплата запосленима (ИТР) за 2020. години даје приближно исту слику. И према једном и према другом истраживању, зараде односно трошкови за зараде су највиши у следећих пет сектора делатности: Финансијске делатности и делатност осигурања, Стручне, научне и техничке делатности, Информисање и комуникације, Рударство, Снабдевање електричном енергијом, гасом, паром и климатизација, са мањим одступањима од редоследа. С друге стране, сектор делатности Услуге смештаја и исхране је на самом зачељу када су у питању оба истраживања.

Према ИТР, просечни месечни трошкови за зараде, накнаде зарада и остале исплате запосленима (D11) повећани су у 2020. години, у односу на 2016, за 34,1%, док су, према Истраживању о зарадама просечне месечне (бруто) зараде повећане за 33,3%. Уколико се имају у виду горе наведене разлике у дефиницији варијабли које се пореде, као и разлике у методологији узорка и обухвату, може се закључити да постоји висок степен кохерентности између Истраживања о зарадама и ИТР.

На основу података оба истраживања, највећи раст зарада добијених из Истраживањем о зарадама и трошкова за зараде (D11), (ИТР), у 2020. у односу на 2016. годину, забележен је у сектору делатности Информисање и комуникације и износи 61,9% (Истраживање о зарадама), односно 66,4% (ИТР).

Највећа разлика у кретању зарада (Истраживање о зарадама) и трошкова за зараде (ИТР) је у сектору делатности Пoсловање некретнинама Међутим, оваква динамика кретања може се тумачити у корист кохерентности ова два истраживања. Наиме, у израчунавању података о просечним зарадама (Истраживање о зарадама) обухваћена су сва предузећа без обзира на број запослених, док за израчунавање трошкова рада (ИТР) узорком су обухваћена само предузећа са десет и више запослених. Према Истраживању о зарадама у поменутом сектору преко 40% запоселних ради у предузећима са мање од 10 запослених.